Lerneja ĉikano kaj protestoj en Jiangyou

En la somero de 2025, studentino estis batita de samklasanoj ekster la lernejo en la urbo Jiangyou en Sichuan, Ĉinio. Video pri la lerneja ĉikano cirkulis interrete kaj altiris tutlandan atenton. Tamen, la popolo pensis, ke la traktado de la kazo fare de la aŭtoritatoj estis tro indulgema, kio kondukis al protestoj kiuj estis poste subpremitaj. La okazaĵo provokis diskuton en Ĉinio pri neplenaĝaj deliktuloj.

 Incidento de lerneja ĉikano 
En la 22-a de julio 2025, 14-jara studentino estis ĉikanita de tri samklasaninoj en malplena, eksterlerneja konstruaĵo. La viktimo estis vangofrapita, piedbatita kaj frapita per objekto. La ĉikanantinoj ankaŭ forprenis ŝian poŝtelefonon kaj kelkajn el ŝiaj vestaĵoj. La viktimo avertis ilin, ke ŝia patro raportos ilin al la polico, sed ili respondis, ke ili antaŭe estis ĉe la policejo sen ajnaj sekvoj.

Tiunokte, la gepatroj de la viktimo, kiuj havas handikapojn, raportis la okazaĵon al la polico. Ĉirkaŭ noktomezo, la polico alvokis du el la deliktintoj.

En la 2-a de aŭgusto, video de la okazaĵo komencis cirkuli interrete. En la sekva tago, la viktimo estis reekzamenita de kuracisto, kiu konfirmis, ke ŝiaj vundoj estis "negravaj". De la 24-a de julio ĝis la 3-a de aŭgusto, la polico alvokis kaj enketis ĉiujn homojn implikitajn en la okazaĵo.

 Anonco de la 4-a de aŭgusto kaj protestoj 
En la 4-a de aŭgusto, la Jiangyou-a Municipa Oficejo pri Publika Sekureco faris sian unuan publikan anoncon pri la kazo, sed ĝi estis perceptita kiel mildigo de la severeco de la afero. La gepatroj de la viktimo kaj amaso da subtenantoj eniris la municipan konstruaĵon por postuli justecon. La gepatroj klinis la kapon ĝis la tero antaŭ oficialulo, kaj popolanoj esprimis koleron pri la traktado de la kazo. Pli kaj pli da homoj amasiĝis ekster registaraj konstruaĵoj kaj sur la stratoj malfrue en la nokto. Policanoj dispelis la protestantojn per pipra ŝpruco kaj larmiga gaso. Protestantoj estis fortrenitaj aŭ frapitaj per bastonoj. Informoj pri la protestoj estis cenzuritaj en Ĉinio post mallonga disvastiĝo en amaskomunikilo Weibo.

 Punoj 
Laŭ policaj deklaroj posttagmeze de la 4-a de aŭgusto, el la tri ĉikanantinoj, la 15-jaraĝa estis enkarcerigita dum 13 tagoj kaj monpunita per 1000 juanoj. La 14-jaraĝa estis enkarcerigita dum 10 tagoj kaj monpunita per 800 juanoj. La tria kulpulino, sub la aĝo de 14, havis siajn leĝajn kuratorojn riproĉitaj.

 Referencoj 

Kategorio:Protestoj en Ĉinio
Kategorio:2025 en Ĉinio
Kategorio:Ĉikanado